pythainlp/thaigov-v2-corpus-22032023 huggingface dataset:
วันอังคารที่ 10 พฤษภาคม 2565
สปสช. เพิ่มสิทธิบัตรทอง แจกฟรีผ้าอ้อมผู้ใหญ่ แผ่นรองซับฯ “กลุ่มติดเตียง – กลั้นขับถ่ายไม่ได้” 3 ชิ้น/วัน/คน
.....
คณะกรรมการหลักประกันสุขภาพแห่งชาติ (บอร์ด สปสช.) เห็นชอบบรรจุ ‘ผ้าอ้อมผู้ใหญ่ แผ่นรองซับการขับถ่าย’ ให้เป็นสิทธิประโยชน์ในระบบหลักประกันสุขภาพแห่งชาติ (บัตรทอง) สำหรับคนไทยทุกคน โดยมีผลตั้งแต่ 2 พ.ค. 65 เป็นต้นไป เพื่อดูแลผู้ที่อยู่ในภาวะติดบ้าน ติดเตียง กลุ่มที่มีปัญหาการกลั้นอุจจาระปัสสาวะไม่ได้ ไม่จำกัดอายุ โดยสนับสนุนจำนวน 3 ชิ้น/วัน/คน ตามคำแนะนำของกรมอนามัย กระทรวงสาธารณสุข
.
สำหรับงบประมาณจะใช้กองทุนหลักประกันสุขภาพในระดับท้องถิ่น (กปท.) โดยให้หน่วยบริการ ศูนย์ดูแลผู้สูงอายุ หรือองค์กรปกครองส่วนท้องถิ่น จัดทำโครงการเพื่อขอรับสนับสนุนงบประมาณตามกลุ่มเป้าหมายที่มีแผนดูแลรายบุคคล เป็นการรับงบประมาณเพิ่มเติมจากอัตราเดิมที่ได้รับ
.
สิทธิประโยชน์นี้จะช่วยให้กลุ่มดังกล่าวมีคุณภาพชีวิตที่ดีขึ้น ลดภาระค่าใช้จ่ายครัวเรือน ซึ่งที่ประชุมยังให้เพิ่มรูปแบบผลิตภัณฑ์ให้หลากหลาย เช่น แผ่นรองซับ ผ้าอ้อมทางเลือก เป็นต้น เน้นผลิตภัณฑ์ที่ผลิตในประเทศที่มีคุณภาพและมาตรฐาน ผู้มีข้อสงสัยสอบถามเพิ่มเติมการใช้สิทธิบัตรทองได้ที่ สายด่วน สปสช. 1330 หรือช่องทางไลน์ สปสช. @nhso
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 18 พฤศจิกายน 2564
นายกรัฐมนตรีชูโมเดล BCG บนเวทีเอเปค พร้อมเป็นเจ้าภาพในปี 2565
วันเสาร์ที่ 13 พฤศจิกายน 2564
วันจันทร์ที่ 18 กรกฎาคม 2565
พม.ปทุมธานี ช่วยเหลือแล้ว กรณีเด็กชายวัย 5 ขวบ ถูกพ่อเลี้ยงทำร้ายร่างกาย หลังได้รับการประสานจากมูลนิธิปวีณาฯ
พม.ปทุมธานี ช่วยเหลือแล้ว กรณีเด็กชายวัย 5 ขวบ ถูกพ่อเลี้ยงทำร้ายร่างกาย หลังได้รับการประสานจากมูลนิธิปวีณาฯ
วันที่ 12 ก.ค. 65นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณีสำนักงานพัฒนาสังคมและความมั่นคงของมนุษย์จังหวัดปทุมธานี (สนง.พมจ.ปทุมธานี) และบ้านพักเด็กและครอบครัวจังหวัดปทุมธานี ได้รับการประสานจากมูลนิธิปวีณาหงสกุลเพื่อเด็กและสตรี ให้ร่วมลงพื้นที่เพื่อตรวจสอบข้อเท็จและให้ความช่วยเหลือเด็กชายวัย 5 ขวบ ซึ่งพลเมืองดีแจ้งว่า เด็กถูกพ่อเลี้ยงทำร้ายร่างกาย บางครั้งถูกขังและล่ามโซ่ที่ข้อเท้า ที่จังหวัดปทุมธานี
นางสาวแรมรุ้งกล่าวว่า ขณะนี้ เด็กชายดังกล่าวได้รับการคุ้มครองสวัสดิภาพเด็ก ณ ห้องเช่าที่อำเภอลำลูกกา จังหวัดปทุมธานี โดยได้สอบเท็จจริงจากแม่เด็ก ทราบว่า มีสมาชิกครอบครัวทั้งหมด 4 คน ประกอบด้วย พ่อเลี้ยง อายุ 36 ปี ไม่ได้ประกอบอาชีพ เนื่องจากเป็นวัณโรค แม่อายุ 28 ปี อาชีพพนักงานบริการร้านอาหาร รายได้วันละ 1,000 บาท เด็กชาย อายุ 5 ปี (ผู้ถูกกระทำ) และเด็กหญิง อายุ 6 เดือน ซึ่งเด็กชายที่ถูกทำร้ายร่างกายให้ข้อมูลว่า พ่อเลี้ยงมักใช้ไม้ สายยาง ตีที่บริเวณลำตัว ขา และหลัง บางครั้งใช้โซ่ล่ามที่ข้อเท้า โดยตามร่างกายเด็กมีร่องรอยแผลเก่าและใหม่ ขณะที่เจ้าหน้าที่ตำรวจได้เชิญพ่อเลี้ยงและแม่เด็กมาสอบปากคำที่ สภ.คลองสิบสอง และจะดำเนินคดีในข้อหาทำร้ายร่างกายให้ผู้อื่นได้รับบาดเจ็บ สำหรับเด็กชาย ทางมูลนิธิปวีณาฯ ได้นำตัวเข้าตรวจร่างกาย ณ โรงพยาบาลตำรวจ พร้อมทั้งส่งเด็กเข้ารับการคุ้มครองสวัสดิภาพที่บ้านพักเด็กและครอบครัวจังหวัดปทุมธานี ซึ่งจากนั้นเจ้าหน้าที่ของ สนง.พมจ.ปทุมธานี จะนำเด็กเข้ารับการประเมินสภาพจิตใจ และดำเนินการเยี่ยมบ้านเพื่อประเมินครอบครัวและเครือญาติ รวมทั้งประชุมทีมสหวิชาชีพเพื่อวางแผนการช่วยเหลือเด็กในระยะยาวต่อไป
นางสาวแรมรุ้งกล่าวเพิ่มเติมว่า หากประชาชนพบเห็นเด็กถูกกระทำความรุนแรงหรือประสบปัญหาความเดือดร้อนทางสังคม สามารถแจ้งข้อมูลได้ที่ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง หรือสำนักงานพัฒนาสังคมและความมั่นคงของมนุษย์ทุกจังหวัด และ อาสาสมัครพัฒนาสังคมและความมั่นคงของมนุษย์ (อพม.) ในพื้นที่ ซึ่งกระทรวง พม. พร้อมให้ความช่วยเหลืออย่างเต็มที่
วันพุธที่ 29 มิถุนายน 2565
บสย. ร่วมบูธ BOT ภาคเหนือ เปิดศูนย์ “หมอหนี้เพื่อประชาชน” และ บสย. F.A. Center ในงาน FTI Expo 2022  เชียงใหม่ วันที่ 29 มิ.ย. - 3 ก.ค.
บสย. ขานรับนโยบายรัฐบาลเปิดประเทศ ร่วมงาน FTI Expo 2022 Shaping the Future Industry โดยสภาอุตสาหกรรมแห่งประเทศไทย ระหว่าง วันที่ 29 มิถุนายน – 3 กรกฏาคม 2565 ณ ศูนย์ประชุมและแสดงสินค้านานาชาติฯ จังหวัดเชียงใหม่
บสย. ขานรับนโยบายรัฐบาลเปิดประเทศ ร่วมงาน FTI Expo 2022 Shaping the Future Industry โดยสภาอุตสาหกรรมแห่งประเทศไทย ระหว่าง วันที่ 29 มิถุนายน – 3 กรกฏาคม 2565 ณ ศูนย์ประชุมและแสดงสินค้านานาชาติฯ จังหวัดเชียงใหม่ ร่วมบูธ ธนาคารแห่งประเทศไทย ภาคเหนือ เปิดศูนย์ให้คำปรึกษาฟรี “หมอหนี้เพื่อประชาชน” และ “ศูนย์ที่ปรึกษาทางการเงิน SMEs” (บสย. F.A. Center) โครงการค้ำประกันสินเชื่อ Soft Loan extra และ โครงการ บสย. SMEs สร้างชาติ (PGS9) วงเงิน 23,000 ล้านบาท
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า เพื่อเป็นการส่งเสริมและสนับสนุนการเข้าถึงสินเชื่อให้กับผู้ประกอบการในงาน FTI Expo 2022 Shaping the Future Industry จัดโดย สภาอุตสาหกรรมแห่งประเทศไทย และหน่วยงานพันธมิตร ขานรับนโยบายรัฐบาลเปิดประเทศ โดยได้ร่วมบูธกับ ธนาคารแห่งประเทศไทย ภาคเหนือ เปิดศูนย์ “หมอหนี้เพื่อประชาชน” และ “ศูนย์ที่ปรึกษาทางการเงิน SMEs” (บสย. F.A. Center) ณ บูธ P16 เพื่อให้คำปรึกษาทางการเงินและธุรกิจฟรี แก่ผู้ประกอบการ 11 คลัสเตอร์ และโครงการค้ำประกันสินเชื่อ ซึ่งมีวงเงินรองรับการค้ำประกันสินเชื่อเพื่อนำมาใช้ในการขยายธุรกิจ เสริมสภาพคล่องทางการเงิน ได้แก่
1.โครงการค้ำประกันสินเชื่อ Soft Loan Extra เพื่อช่วยเหลือผู้ประกอบการ SMEs กลุ่มลูกหนี้เดิม ที่มีสินเชื่อคงค้างตาม “พ.ร.ก. Soft Loan (พระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการแพร่ระบาดของโรคติดเชื้อไวรัสโคโรน่า 2019 พ.ศ. 2563)
2.โครงการค้ำประกันสินเชื่อ บสย. SMEs สร้างชาติ (PGS 9) ซึ่งขณะนี้มีวงเงินรองรับ 23,000 ล้านบาท สำหรับผู้ประกอบการ SMEs ทุกกลุ่มธุรกิจที่ได้รับสินเชื่อจากสถาบันการเงิน สามารถขอค้ำประกันสินเชื่อจาก บสย.
ทั้งนี้ ภายในงาน บสย. และ สภาอุตสาหกรรมแห่งประเทศไทย ได้เตรียมร่วมลงนามข้อตกลงความร่วมมือ เป็นคู่ความร่วมมือในการส่งเสริมผู้ประกอบการ SMEs เพื่อสนับสนุนการค้ำประกันสินเชื่อให้กับกลุ่มสมาชิกสภาอุตสาหกรรม เพื่อการขับเคลื่อนเศรษฐกิจทั้งระบบสู่ความมั่นคงและยั่งยืน
วันเสาร์ที่ 28 พฤษภาคม 2565
โฆษกรัฐบาลชี้ “นายกฯ” ชื่นชมเยาวชนไทยชนะประกวด APEC App Challenge 2022 ดึงโมเดล BCG เชื่อมเทคโนโลยีคิดค้นพัฒนาแอปพลิเคชันลดขยะจากเศษอาหาร
โฆษกรัฐบาลชี้ “นายกฯ” ชื่นชมเยาวชนไทยชนะประกวด APEC App Challenge 2022 ดึงโมเดล BCG เชื่อมเทคโนโลยีคิดค้นพัฒนาแอปพลิเคชันลดขยะจากเศษอาหาร ขับเคลื่อนสิ่งแวดล้อมเชิงรุก ชวนคนไทยปรับเปลี่ยนชีวิตวิถีใหม่ อย่างเป็นมิตรกับสิ่งแวดล้อม
วันนี้(28พ.ค.65)นายธนกร วังบุญคงชนะโฆษกประจำสำนักนายกรัฐมนตรีเปิดเผยว่าพลเอกประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหมให้ความสำคัญกับนโยบายเศรษฐกิจBCGตามที่ประเทศไทยได้ประกาศให้BCG Modelเป็นวาระแห่งชาติและเป็นกลไกหลักในการขับเคลื่อนการเติบโตของประเทศอย่างครอบคลุมและยั่งยืนและเป็นแนวคิดหลักที่ไทยขับเคลื่อนในการเป็นเจ้าภาพจัดการประชุมเอเปค2022ของไทยชูความเข้มแข็งของภาคการเกษตรและอาหารการพัฒนาต่อยอดธุรกิจการเกษตรด้วยการสร้างมูลค่าเพิ่มเน้นเกษตรคุณภาพสูงและการแปรรูปด้วยการส่งเสริมการนำเทคโนโลยีมาใช้ในการผลิตและแปรรูปอาหารจากวัตถุดิบทางการเกษตรผ่านเทคโนโลยีและนวัตกรรมโดยล่าสุดกรมเจรจาการค้าระหว่างประเทศ ได้จัดการแข่งขันAPEC App Challenge 2022ในระหว่างการประชุมรัฐมนตรีการค้าเอเปค2022โดยส่งเสริมให้ผู้เข้าร่วมแข่งขันสร้างเครื่องมือออนไลน์ที่ช่วยให้เกษตรกรและผู้ประกอบการเปลี่ยนแปลงไปสู่การทำการเกษตรและการทำธุรกิจที่ส่งเสริมการเจริญเติบโตสีเขียวอย่างยั่งยืนและครอบคลุม
โฆษกประจำสำนักนายกรัฐมนตรีกล่าวเพิ่มเติมว่าในการแข่งขันครั้งนี้มีทีมนักพัฒนาแอปพลิเคชัน14ทีมรวม28คนจาก12เขตเศรษฐกิจเข้าร่วมการแข่งขันได้แก่ออสเตรเลียบรูไนดารุสซาลามอินโดนีเซียญี่ปุ่นมาเลเซียนิวซีแลนด์ปาปัวนิวกินีไต้หวันไทยฟิลิปปินส์สหรัฐอเมริกาและเวียดนามโดยผู้ชนะเป็นวิศวกรจากประเทศไทย2คนที่คิดค้นพัฒนาแอปช่วยลดขยะอาหารได้แก่นายพลากรคชพันธ์สมโภชน์และนายพีรวิชญ์ตั้งวงศ์สินที่ได้ออกแบบKitchen@Ventureมาเพื่อช่วยผู้บริโภคและเจ้าของร้านอาหารให้มีทางเลือกอาหารเพื่อสุขภาพเพิ่มขึ้นโดยผู้ใช้แอปสามารถถ่ายรูปอาหารในตู้เย็นแล้วอัปโหลดลงในแอปซึ่งแอปดังกล่าวจะแนะนำทางเลือกอาหารเพื่อสุขภาพตามวัตถุดิบที่มีอยู่ตอบโจทย์การใช้ความหลากหลายของทรัพยากรที่ไทยมีอยู่มาสร้างมูลค่าเพิ่มโดยพัฒนาให้เป็นผลิตภัณฑ์มูลค่าสูงเชื่อมโยงกับการนำวัสดุต่างๆกลับมาใช้ประโยชน์ให้มากที่สุดควบคู่การใช้เทคโนโลยีที่มีประสิทธิภาพและเป็นมิตรกับสิ่งแวดล้อมได้อย่างสมดุลให้เกิดความมั่นคงและยั่งยืน
“ปัจจุบันที่ทั่วโลกกำลังเผชิญกับปัญหาการพัฒนาที่ยั่งยืนและการเปลี่ยนแปลงสภาพภูมิอากาศนายกรัฐมนตรีให้ความสำคัญกับการดึงเยาวชนเข้ามามีส่วนร่วมมีบทบาทสำคัญในสังคมเพื่อการพัฒนาและสามารถนำเทคโนโลยีดิจิทัลมาประยุกต์ใช้อย่างเหมาะสมโดยเฉพาะอย่างยิ่งในปีนี้ที่ไทยในฐานะเจ้าภาพการจัดการประชุมAPEC 2022อยากให้เกิดการมีส่วนร่วมของทุกภาคส่วนไม่ว่าจะเป็นภาคธุรกิจการค้าการลงทุนภาคเกษตรโดยเฉพาะการมีส่วนร่วมของเยาวชนเพื่อร่วมกันปรับเปลี่ยนชีวิตวิถีใหม่อย่างเป็นมิตรกับสิ่งแวดล้อม”โฆษกประจำสำนักนายกรัฐมนตรีกล่าว
———-
วันอังคารที่ 1 มีนาคม 2565
การรถไฟแห่งประเทศไทยแจงแนวทางการดูแลชุมชนมิตรภาพ จังหวัดขอนแก่น ที่ได้รับผลกระทบจากโครงการก่อสร้างรถไฟความเร็วสูงระยะที่ 2 นครราชสีมา - หนองคาย
การรถไฟแห่งประเทศไทยแจงแนวทางการดูแลชุมชนมิตรภาพ จังหวัดขอนแก่น ที่ได้รับผลกระทบจากโครงการก่อสร้างรถไฟความเร็วสูงระยะที่ 2 นครราชสีมา - หนองคาย ยืนยันมีแผนดูแลผู้ได้รับผลกระทบอย่างเหมาะสม ไม่มีการทอดทิ้งประชาชน
ตามที่มีสื่อออนไลน์ Thai E-News ได้เผยแพร่ข่าว เมื่อวันที่ 17 กุมภาพันธ์ 2565 ในหัวข้อข่าว The Isaan Record โดย อติเทพ จันทร์เทศ เรื่องและภาพ ความว่า ได้ลงพื้นที่เพื่อบันทึกความทรงจำของคนในชุมชนมิตรภาพ ชุมชนริมทางรถไฟที่ถูกการรถไฟแห่งประเทศไทย (รฟท.) ไล่รื้อเพื่อสร้างทางรถไฟความเร็วสูงระยะที่ 2 โคราช - หนองคาย ซึ่งตอนนี้ รฟท. ยังไม่มีแผนรองรับการอพยพคนกว่า 700 ครอบครัว นั้น
การรถไฟแห่งประเทศไทย (รฟท.) กระทรวงคมนาคม ขอชี้แจงว่า การดำเนินโครงการก่อสร้างทางรถไฟทุกโครงการ รฟท. มีแผนดูแลรองรับผู้ได้รับผลกระทบจากก่อสร้างมาโดยตลอด ซึ่งในส่วนชุมชนมิตรภาพที่อยู่ด้านทิศเหนือของสถานีขอนแก่น รฟท. โดยกลุ่มบริษัทที่ปรึกษางานศึกษาออกแบบโครงการก่อสร้างรถไฟความเร็วสูงระยะที่ 2 ช่วงนครราชสีมา - หนองคาย ได้พิจารณาแนวทางการดูแลเบื้องต้น โดยให้ชุมชนมิตรภาพ และชุมชนในเขตที่ดินรถไฟที่ได้รับผลกระทบจากโครงการรถไฟความเร็วสูงระหว่าง กม.444+400 ถึงกม. 470+500 ย้ายที่อยู่อาศัยไปอยู่ในเขตย่านสถานีห้วยไห และย่านสถานีสำราญ
อย่างไรก็ตาม ในการประชุมคณะทำงานพิจารณาแนวทางการแก้ไขปัญหาที่อยู่อาศัยชุมชนที่อยู่ในที่ดินของ รฟท. ครั้งที่ 1/2565 เมื่อวันที่ 4 มกราคม 2565 ซึ่งมีนายคมสันต์ จันทร์อ่อน ผู้แทนเครือข่ายสลัม 4 ภาคในฐานะคณะทำงานและผู้ช่วยเลขานุการคนที่ 3 เข้าร่วมประชุม ได้มีการรับทราบข้อเสนอเพิ่มเติม จากโครงการบ้านมั่นคงของสถาบันพัฒนาองค์กรชุมชน (พอช.) ซึ่งได้ทำหนังสือแสดงเจตจำนงเพื่อขอเช่าพื้นที่ของ รฟท. บริเวณสนามกอล์ฟ ข้างสถานีรถไฟขอนแก่นเดิม เนื้อที่ประมาณ 2 ไร่ สำหรับสร้างที่อยู่อาศัยรองรับชุมชนโนนหนองวัด 2 (ริมราง) และชุมชนเทพารักษ์ 5 ที่ได้รับผลกระทบจากโครงการก่อสร้างรถไฟความเร็วสูงเช่นกัน
โดยระหว่างนี้ ทางฝ่ายบริหารทรัพย์สินของ รฟท. ได้รับเรื่องดังกล่าวไปพิจารณาร่วมกับคณะทำงานพิจารณาแนวทางการแก้ไขปัญหาที่อยู่อาศัยชุมชนที่อยู่ในเขตที่ดินของ รฟท. เพื่อหาข้อสรุปว่าจะมีการดูแลชุมชนมิตรภาพไปในพื้นที่ใดเพื่อให้เกิดความเหมาะสม ไม่ว่าจะเป็นการย้ายไปสถานีห้วยไห หรือสถานีสำราญตามแผนเดิม หรือการย้ายไปในพื้นที่ 2 ไร่ (สนามกอล์ฟ) ที่ พอช.มีแผนสร้างโครงการบ้านมั่นคง ซึ่งอาจปรับแบบสร้างเป็นที่อยู่อาศัยแนวตั้งประเภทอาคารสูง เพื่อรองรับประชาชนจากชุมชนมิตรภาพเพิ่มเติม
รฟท. จึงขอเรียนชี้แจงเพื่อทราบเบื้องต้น ไว้ ณ ที่นี้ และขอย้ำว่า มีความตั้งใจในการดูแลประชาชนและชุมชนที่ได้รับผลกระทบอย่างเต็มที่ และเหมาะสม โดยจะไม่มีการทอดทิ้ง อย่างไรก็ดี ในการดำเนินการต่างๆนั้น การรถไฟฯคำนึงถึงประโยชน์สูงสุดต่อประชาชนและส่วนรวมเป็นสำคัญ
Facebook ทีมพีอาร์การรถไฟแห่งประเทศไทย https://www.facebook.com/100064440019733/posts/325045469653451/
INSTAGRAM SRT OFFICIAL https://www.instagram.com/p/CajS9bPrV-C/?utm_medium=copy_link
Twitter SRT OFFICIAL @PR_SRT https://twitter.com/pr_srt/status/1498543965833871363?s=21
วันศุกร์ที่ 5 พฤศจิกายน 2564
ธนาคารอาคารสงเคราะห์ จัดพิธีถวายผ้าพระกฐินพระราชทาน ประจำปี 2564 ณ วัดมหาพฤฒารามวรวิหาร กรุงเทพฯ
พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานผ้าพระกฐินให้ธนาคารอาคารสงเคราะห์ ถวายพระภิกษุ สามเณร และบำรุงพระอาราม ณ วัดมหาพฤฒารามวรวิหาร แขวงมหาพฤฒาราม เขตบางรัก กรุงเทพมหานคร
พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานผ้าพระกฐินให้ธนาคารอาคารสงเคราะห์ ถวายพระภิกษุ สามเณร และบำรุงพระอาราม ณ วัดมหาพฤฒารามวรวิหาร แขวงมหาพฤฒาราม เขตบางรัก กรุงเทพมหานคร โดยธนาคารและลูกค้าประชาชนที่มีจิตศรัทธาได้ร่วมถวายปัจจัยสมทบองค์ผ้าพระกฐิน เพื่อทำนุบำรุงพระพุทธศาสนาตามประเพณีอันดีงามของไทยให้คงอยู่สืบเนื่องไป
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวภายหลังเป็นประธานในพิธีถวายผ้าพระกฐินพระราชทาน ธนาคารอาคารสงเคราะห์ ประจำปี 2564 ในวันนี้ (5 พฤศจิกายน 2564) ณ วัดมหาพฤฒารามวรวิหาร แขวงมหาพฤฒาราม เขตบางรัก กรุงเทพมหานคร โดยมี คณะผู้บริหาร และพนักงานธนาคาร ร่วมในพิธี ว่า พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานผ้าพระกฐินให้ธนาคารอาคารสงเคราะห์นำไปถวายพระภิกษุ สามเณร และบำรุงพระอาราม ณ วัดมหาพฤฒารามวรวิหาร แขวงมหาพฤฒาราม เขตบางรัก กรุงเทพมหานคร ซึ่งถือเป็นวัดเก่าแก่ที่สร้างขึ้นตั้งแต่สมัยกรุงศรีอยุธยา ปัจจุบันมีพระสงฆ์และสามเณรจำพรรษา จำนวน 55 รูป โดยธนาคารอาคารสงเคราะห์ได้ถวายปัจจัยเพื่อสมทบองค์ผ้าพระกฐินเป็นจำนวนเงิน 3,317,868 บาท และเปิดโอกาสให้ผู้มีจิตศรัทธาทั้งคณะผู้บริหาร ผู้ปฏิบัติงานของธนาคาร รวมถึงลูกค้าประชาชนทั่วไปได้ร่วมถวายปัจจัยเพื่อสมทบองค์ผ้าพระกฐิน เพื่อบูรณปฏิสังขรณ์พระอารามให้มั่นคงถาวร พร้อมสืบทอดเจตนารมณ์ในการเป็นสถาบันการเงินของรัฐที่ให้ความสำคัญในการทำนุบำรุงพระพุทธศาสนา อนุรักษ์วัฒนธรรมประเพณีไทยให้เจริญรุ่งเรือง และเกิดความเป็นสิริมงคลแก่ทุกฝ่ายที่มีส่วนร่วมต่อไป
นอกจากนี้ ธนาคารยังมอบเงินสนับสนุนทุนการศึกษาเป็นจำนวนเงินรวมทั้งสิ้น 70,000 บาท ให้กับโรงเรียน 3 แห่ง ประกอบด้วย โรงเรียนวัดมหาพฤฒาราม โรงเรียนสตรีวัดมหาพฤฒาราม ในพระบรมราชินูปถัมภ์ และโรงเรียนพระปริยัติธรรมวัดมหาพฤฒาราม เพื่อช่วยเหลือเติมเต็มโอกาสทางการศึกษาให้แก่เยาวชนที่เรียนดีแต่ขาดแคลนทุนทรัพย์ โดยกิจกรรมดังกล่าวถือเป็นส่วนหนึ่งของนโยบายการแสดงความรับผิดชอบต่อสังคม (CSR) ของธนาคารในด้านการทำนุบำรุงพระพุทธศาสนา และการศึกษา โดยตลอดระยะเวลากว่า 68 ปี ธอส. ได้สร้างโอกาสให้คนไทยได้มีที่อยู่อาศัยเป็นของตนเองมาแล้วมากกว่า 3.7 ล้านครอบครัว พร้อมให้ความสำคัญกับการดำเนินกิจกรรม CSR เพื่อตอบแทนสังคม โดยคำนึงถึงการมีส่วนร่วมเพื่อสร้างความสัมพันธ์ที่ดีกับชุมชน และการปลูกฝังความเป็นจิตอาสาช่วยเหลือสังคมให้แก่บุคลากรในองค์กร เพื่อร่วมกันสร้างสังคมไทยให้มีคุณภาพชีวิตที่ดีและเติบโตอย่างยั่งยืน ทั้งนี้ การจัดพิธีดังกล่าวเป็นไปตามมติของมหาเถรสมาคม เรื่องการกำหนดมาตรการปฏิบัติในพิธีถวายผ้าพระกฐิน/กฐิน ตามมาตรการควบคุมและป้องกันการแพร่ระบาด ของโรคติดเชื้อไวรัสโคโรนา 2019 (COVID-19)
วันศุกร์ที่ 8 เมษายน 2565
รับมอบผ้าอ้อมเด็ก และผ้าอ้อมผู้ใหญ่ มูลค่า12,000,000 บาท
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนางสุพัชรี ธรรมเพชร ผู้ช่วยเลขานุการรัฐมนตรีว่าการกระทรวงสาธารณสุข รับมอบผ้าอ้อมเด็ก และผ้าอ้อมผู้ใหญ่ จำนวน 8,000 ลัง มูลค่ารวม 12,000,000 บาท จากบริษัท มาร์เก็ตติ้ง อินเทลลิเจ้นท์
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนางสุพัชรี ธรรมเพชร ผู้ช่วยเลขานุการรัฐมนตรีว่าการกระทรวงสาธารณสุข รับมอบผ้าอ้อมเด็ก และผ้าอ้อมผู้ใหญ่ จำนวน 8,000 ลัง มูลค่ารวม 12,000,000 บาท จากบริษัท มาร์เก็ตติ้ง อินเทลลิเจ้นท์ กรุ๊ป จำกัด เพื่อสนับสนุนกิจกรรมของกระทรวงสาธารณสุข ในการช่วยเหลือเด็กกำพร้า ผู้ด้อยโอกาส และผู้ขาดแคลนในช่วงการระบาดของโควิด 19 ที่สำนักงานปลัดกระทรวงสาธารณสุข จ.นนทบุรี************************* เมษายน 2565
วันศุกร์ที่ 27 พฤษภาคม 2565
ไทยลงนามร่วม WHO พัฒนา Biohub ยกระดับการต่อสู้กับโรคระบาด หนุนประเทศยากจนเข้าถึงยา - วัคซีน อย่างเท่าเทียม
.....
นายอนุทิน ชาญวีรกูล รองนายกรัฐมนตรี และ รมว.สธ. เป็นพยานในการลงนามข้อตกลงโครงการแบ่งปันเชื้อชีวภาพ (SMTA1) ระหว่างกรมวิทยาศาสตร์การแพทย์ของไทย กับองค์การอนามัยโลก โดยไทยจะส่งเชื้อโรคใหม่ ๆ ตามความสมัครใจ ให้แก่ระบบศูนย์กลางทางชีวภาพขององค์การอนามัยโลก (WHO Biohub System) เพื่อให้นำไปใช้ศึกษา วิจัย พัฒนาองค์ความรู้ สู่การวิจัย ยา วัคซีน หรือ แนวทางป้องกันรักษาโรคอย่างมีประสิทธิภาพ และกระจายยาหรือวัคซีนที่ได้จากการวิจัยให้แก่ประเทศต่าง ๆ ทั่วโลกโดยไม่แสวงหากำไร
.
ไทยเป็น 1 ใน 5 ประเทศแรกที่เข้าร่วมความตกลงนี้ เนื่องด้วยบทเรียนจากโรคโควิด-19 ทำให้เห็นว่าทั่วโลกจำเป็นต้องร่วมมือกัน เพื่อให้รับมือกับโรคอุบัติใหม่ได้อย่างรวดเร็ว และไทยมีความพร้อมในด้านห้องปฏิบัติการ การถอดรหัสพันธุกรรม การเพาะ และส่งต่อเชื้อด้วยมาตรฐานระดับสากล จึงพร้อมส่งเสริมและสนับสนุนความเสมอภาคในการเข้าถึงยาและวัคซีน เพื่อต่อสู้กับโรคระบาดของทุกประเทศโดยเฉพาะประเทศยากจน
#ไทยคู่ฟ้า#ร่วมต้านโควิด19
-------------------
วันจันทร์ที่ 9 สิงหาคม 2564
จ่ายแล้ววันนี้!! สปส.โอนเงินผ่านพร้อมเพย์แก่ผู้ประกันตน ม.33 ใน 3 จังหวัด 9 กิจการ
สํานักงานประกันสังคม โอนจ่ายเงินผ่านพร้อมเพย์แก่ผู้ประกันตน ม.33 ใน 3 จังหวัด 9 กิจการ
เมื่อวันที่ 9 สิงหาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการจ่ายเงินเยียวยากลุ่มแรงงานและผู้ประกอบการตามมาตรการบรรเทาผลกระทบโควิด-19 ที่อยู่ในพื้นที่ควบคุมสูงสุดและเข้มงวด ตามมติคณะรัฐมนตรีเมื่อวันที่ 20 กรกฎาคม 2564 เห็นชอบขยายพื้นที่เยียวยาผู้ประกอบการและลูกจ้างที่ได้รับผลกระทบจากมาตรการโควิด-19 จาก 10 จังหวัด เป็น 13 จังหวัด เพิ่ม จังหวัดฉะเชิงเทรา ชลบุรี และพระนครศรีอยุธยา ใน 9 ประเภทกิจการ ได้แก่ กิจการก่อสร้าง กิจการที่พักแรมบริการด้านอาหาร กิจกรรมศิลปะ ความบันเทิงและนันทนาการ กิจกรรมบริการด้านอื่น ๆ สาขาการขนส่งและสถานที่เก็บสินค้า สาขาขายส่งและการขายปลีก การซ่อมยานยนต์ สาขากิจกรรมการบริหารและบริการสนับสนุน สาขากิจกรรมวิชาชีพ วิทยาศาสตร์และกิจกรรมทางวิชาการ และสาขาข้อมูลข่าวสารและการสื่อสาร โดยให้มีอัตราการจ่ายและวิธีการจ่ายเงินเช่นเดิมนั้นว่า ท่านนายกรัฐมนตรี พล.อ.ประยุทธ์ จันทร์โอชา ได้มีความห่วงใยพี่น้องผู้ใช้แรงงานและผู้ประกอบการที่ได้รับผลกระทบจากมาตรการควบคุมการแพร่ระบาดของโควิด-19 ซึ่งในวันนี้เป็นวันที่ สปส.ได้โอนเงินให้กับผู้ประกันตนมาตรา 33 ในพื้นที่ชลบุรี ฉะเชิงเทรา และอยุธยา
นายสุชาติ กล่าวต่อว่า สำหรับการจ่ายเงินเยียวยานายจ้าง ลูกจ้าง มาตรา 33 ในพื้นที่ฉะเชิงเทรา ชลบุรี และพระนครศรีอยุธยา มีผู้ประกันตนได้รับสิทธิจำนวน 272,746 คน นายจ้าง 19,213 ราย ใช้วงเงินทั้งสิ้น 1,522 ล้านบาท แยกเป็น นายจ้าง 841 ล้านบาท และลูกจ้าง 681 ล้านบาท โดยวันนี้ประกันสังคมได้โอนเงินให้ผู้ประกันตนผ่านบัญชีพร้อมเพย์ที่ผูกกับเลขประจำตัวประชาชนเท่านั้น ส่วนนายจ้างบุคคลธรรมดา จะโอนเงินผ่านบัญชีพร้อมเพย์เลขประจำตัวประชาชนเช่นกัน และนายจ้างสถานะนิติบุคคล จะโอนเข้าบัญชีธนาคารตามชื่อนิติบุคคลนายจ้าง
“การโอนเงินเยียวยาแก่ผู้ประกันตนมาตรา 33 ใน 3 จังหวัด 9 กิจการในวันนี้ ถือเป็นการบรรเทาความเดือดร้อนแก่ภาคแรงงานและผู้ประกอบการที่ได้รับผลกระทบจากโควิด-19 ตามเจตนารมย์ของท่านนายกรัฐมนตรีและรัฐบาลที่จะไม่ทิ้งใครไว้ข้างหลัง เพื่อให้ทุกคน ทุกกลุ่ม เดินหน้าต่อไปได้และก้าวข้ามสถานการณ์โควิดในครั้งนี้ไปด้วยกัน”นายสุชาติ กล่าวในท้ายสุด
วันจันทร์ที่ 27 มิถุนายน 2565
ครม. ยกเลิกกฎหมาย “เช็คเด้ง” มีผลหลังประกาศในราชกิจจาฯ 120 วัน ปรับโทษใหม่เป็น ตั้งใจฉ้อโกงรับโทษอาญา ไม่เจตนาใช้ฟ้องทางแพ่ง
.....
ที่ประชุม ครม. (21 มิ.ย. 65) เห็นชอบยกเลิกพระราชบัญญัติว่าด้วยความผิดอันเกิดจากการใช้เช็ค พ.ศ. 2534 มีวัตถุประสงค์เพื่อส่งเสริมการใช้เช็คในการทำธุรกรรม และกำหนดให้การใช้เช็คที่ไม่ชอบด้วยกฎหมายหรือมีลักษณะหลอกลวงเป็นการกระทำความผิดทางอาญา
.
แต่เดิมกฎหมายกำหนดความผิด สำหรับการใช้เช็คที่ไม่ชอบด้วยกฎหมายในลักษณะที่เป็นการหลอกลวง มีโทษปรับไม่เกิน 6,000 บาท หรือจำคุกไม่เกิน 1 ปี หรือทั้งจำทั้งปรับ ซึ่งไม่สอดคล้องกับมาตรา 77 ของรัฐธรรมนูญแห่งราชอาณาจักรไทย ที่กำหนดหลักการให้พึงกำหนดโทษทางอาญาเฉพาะความผิดร้ายแรง และไม่สอดคล้องกับกติการะหว่างประเทศ ว่าด้วยสิทธิพลเมืองและสิทธิทางการเมืองในข้อ 11 ที่กำหนดให้บุคคลจะถูกจำคุกเพียง เพราะเหตุว่าไม่สามารถปฏิบัติการชำระหนี้ตามสัญญาไม่ได้
.
โดยกฎหมายดังกล่าว จะมีผลใช้บังคับเมื่อพ้นกำหนด 120 วัน นับแต่วันประกาศในราชกิจจานุเบกษาเป็นต้นไป ทั้งนี้หากลูกหนี้สั่งจ่ายเช็คโดย “ไม่มีเจตนาทุจริต” แต่เช็คไม่สามารถขึ้นเงินได้ เช่น เงินในบัญชีของลูกหนี้ไม่เพียงพอ เป็นต้น เจ้าหนี้สามารถฟ้องผิดสัญญา “ทางแพ่ง” ได้เพื่อบังคับให้ลูกหนี้ใช้เงินตามเช็คนั้น
.
แต่กรณีลูกหนี้ “มีเจตนาทุจริต” เพื่อไม่ให้เจ้าหนี้ได้รับเงิน อาจเข้าข่ายเป็นความผิดอาญาตามกฎหมายอื่นได้ เช่น ความผิดฐานฉ้อโกง ตามประมวลกฎหมายอาญา มาตรา 341 มีโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ
#ไทยคู่ฟ้า#ร่วมต้านโควิด19
-------------------
วันอังคารที่ 21 ธันวาคม 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม  นำความใยจากนายกฯ สั่งตั้งศูนย์ช่วยเหลือผู้ประสบอุทกภัยภาคใต้ตอนล่าง
เนื่องจากความกดอากาศต่ำกําลังแรงปกคลุมประเทศมาเลเซีย
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่าท่านพลเอกประยุทธ์ จันทร์โอชา นายกรัฐมนตรีมีความเป็นห่วงถึงสถานการณ์อุทกภัยพื้นที่ภาคใต้ตอนล่าง เนื่องจากความกดอากาศต่ำกําลังแรงปกคลุมประเทศมาเลเซีย ทําให้ภาคใต้ตอนล่างมีฝนตกหนัก ถึงหนักมากบางแห่ง ในช่วงวันที่ 17-19 ธ.ค.64 ส่งผลให้เกิดน้ำท่วมฉับพลัน น้ำป่าไหลหลาก และน้ำล้นตลิ่งในพื้นที่ 3 จังหวัด ได้แก่ ยะลา นราธิวาส และสงขลา รวม 7 อำเภอ 21 ตำบล 52 หมู่บ้าน ประชาชนได้รับผลกระทบ 499 ครัวเรือน
ตนได้สั่งการให้กรมเจ้าท่าโดยสำนักงานเจ้าท่าภูมิภาคที่ 4 ตั้งศูนย์ช่วยเหลือผู้ประสบอุทกภัยพื้นท่ีจังหวัดสงขลา ปัตตานี ยะลา และนราธิวาส รวมทั้งสิ้น 4 ศูนย์ เจ้าหน้าที่ประจำศูนย์ช่วยเหลือฯ รวม 24 นาย รถยนต์ 13 คัน เรือ 7 ลำ พร้อมจัดเตรียมถุงยังชีพในเบื้องต้นจำนวน 130 ชุด น้ำดื่ม 15,600 ขวด โดยให้ประสานกับหน่วยงานราชการที่เกี่ยวข้อง และองค์กรปกครองส่วนท้องถิ่น เพื่อนำเรือพระราชทาน ถุงยังชีพและน้ำดื่ม เร่งเข้าให้ความช่วยเหลือผู้ประสบอุทกภัยในพื้นที่แล้ว
วันจันทร์ที่ 18 กรกฎาคม 2565
พม.สระบุรี พร้อมหน่วยงานที่เกี่ยวข้อง เร่งช่วยเหลือเด็กหญิงวัย 10 ขวบ หลังถูกแม่พาไปขายบริการทางเพศ พร้อมถ่ายคลิปวีดิโอ
พม.สระบุรี พร้อมหน่วยงานที่เกี่ยวข้อง เร่งช่วยเหลือเด็กหญิงวัย 10 ขวบ หลังถูกแม่พาไปขายบริการทางเพศ พร้อมถ่ายคลิปวีดิโอ
เมื่อวันที่ 12 ก.ค. 65นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณีสื่อออนไลน์มีการแชร์คลิปแม่พาลูกสาววัย 9 ขวบ ไปขายบริการทางเพศ โดยแม่แท้ๆ เป็นผู้ถ่ายคลิป ที่โรงแรมแห่งหนึ่งซึ่งปิดกิจการแล้วในพื้นที่จังหวัดนครปฐม และวานนี้ (11 ก.ค. 65) เจ้าหน้าที่ตำรวจสืบทราบว่าแม่และเด็กในคลิปดังกล่าว อาศัยอยู่ที่จังหวัดสระบุรี ทั้งนี้ กระทรวงการพัฒนาสังคมและความมั่นคงของมนุษย์ (พม.) โดยพัฒนาสังคมและความมั่นคงของมนุษย์จังหวัดสระบุรี (พมจ.สระบุรี) พร้อมเจ้าหน้าที่ตำรวจและหน่วยงานที่เกี่ยวข้อง ได้ลงพื้นที่ตรวจสอบข้อเท็จจริงและให้ความช่วยเหลือคุ้มครองเด็กดังกล่าว
นางสาวแรมรุ้งกล่าวว่า จากการตรวจสอบข้อเท็จจริง พบว่าเด็กหญิงดังกล่าว อายุ 10 ปี มีน้องสาว อายุ 7 ปี เด็กทั้งสองอาศัยอยู่กับแม่อายุ 26 ปี มีอาชีพรับจ้าง และพ่อเลี้ยง อายุ 38 ปี ประกอบอาชีพเกษตรกรรมและรับจ้าง ส่วนพ่อแท้ๆ ได้แยกทางกับแม่เด็กตั้งแต่เด็กยังเล็ก โดยอาศัยในบ้านสภาพเก่าชำรุด จากนั้นเจ้าหน้าที่ตำรวจได้นำแม่เด็กไปแยกสอบปากคำ ในเบื้องต้น ผู้เป็นแม่ให้การสารภาพว่า บุคคลในคลิปเป็นตนเองกับลูกสาวจริง โดยเหตุเกิดขึ้นในช่วงเดือนเมษายน 2564 มีคนว่าจ้างด้วยเงิน 3,000 บาท ให้พาลูกไปถ่ายแค่คลิปและทำเพียงครั้งเดียว ซึ่งเหตุที่ต้องยอมเพราะครอบครัวมีฐานะยากจน ขณะนี้ ลูกสาวคนโตที่ถูกแม่นำไปถ่ายคลิปนั้น เจ้าหน้าที่บ้านพักเด็กและครอบครัวจังหวัดสระบุรีได้ให้การดูแลทั้งที่พักชั่วคราวและสภาพจิตใจ รวมทั้งเตรียมความพร้อมของเด็กก่อนเข้าสู่กระบวนการยุติธรรม อีกทั้งได้พูดคุยสร้างสัมพันธภาพจนเด็กผ่อนคลาย
นางสาวแรมรุ้งกล่าวต่อไปว่า วันนี้ (12 ก.ค. 65) ได้มีการสอบปากคำเด็กต่อหน้าสหวิชาชีพ ณ กองบังคับการปราบปรามการค้ามนุษย์ ซึ่งเด็กสามารถเล่าเหตุการณ์ตามภาพที่ปรากฏหลักฐาน และเด็กสามารถชี้ตัวผู้ต้องหาตามภาพที่เจ้าหน้าที่ตำรวจให้ดูได้สำหรับลูกสาวคนเล็กอยู่ในอุปการะของบ้านพักเด็กและครอบครัวจังหวัดสระบุรีชั่วคราว เพื่อติดตามญาติ ประเมินความพร้อมของครอบครัว หรือ ประสานส่งเข้าอุปการะในสถานสงเคราะห์ของกรมกิจการเด็กและเยาวชน (ดย.) ต่อไป
นางสาวแรมรุ้งกล่าวเพิ่มเติมว่า ทั้งนี้ หากประชาชนพบเห็นเด็กถูกล่วงละเมิดทางเพศหรือประสบปัญหาความเดือดร้อนทางสังคม สามารถแจ้งข้อมูลได้ที่ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง หรือสำนักงานพัฒนาสังคมและความมั่นคงของมนุษย์ทุกจังหวัด และอาสาสมัครพัฒนาสังคมและความมั่นคงของมนุษย์ (อพม.) ในพื้นที่ ซึ่งกระทรวงพม. พร้อมประสานทุกหน่วยงานเพื่อให้ความช่วยเหลืออย่างเต็มที่
วันเสาร์ที่ 25 มิถุนายน 2565
ปลัดมหาดไทยสั่งการผู้ว่าราชการจังหวัดทั่วประเทศ ให้การสนับสนุนช่วยเหลือผู้ปกครองที่มีฐานะยากจนขัดสนและไม่สามารถจัดหาชุดลูกเสือและเนตรนารีให้ลูกใช้เรียนลูกเสือ-เนตรนารีได้
ปลัดมหาดไทยสั่งการผู้ว่าราชการจังหวัดทั่วประเทศ ให้การสนับสนุนช่วยเหลือผู้ปกครองที่มีฐานะยากจนขัดสนและไม่สามารถจัดหาชุดลูกเสือและเนตรนารีให้ลูกใช้เรียนลูกเสือ-เนตรนารีได้ เพื่อสร้างความภาคภูมิใจและจิตวิญญาณลูกเสือไทยให้กับเด็กและเยาวชนทุกคน
วันนี้ (25 มิ.ย. 65) นายสุทธิพงษ์ จุลเจริญ ปลัดกระทรวงมหาดไทยในฐานะรองประธานกรรมการบริหารลูกเสือแห่งชาติ เปิดเผยว่า จากการประชุมคณะกรรมการบริหารลูกเสือแห่งชาติ เมื่อวันที่ 10 มิถุนายน 2565 ที่กระทรวงศึกษาธิการ จัดโดยสำนักงานลูกเสือแห่งชาติ ได้มีประเด็นการพิจารณาเรื่องภาระค่าใช้จ่ายของผู้ปกครองในช่วงสภาพการณ์เศรษฐกิจในปัจจุบันที่อาจส่งผลต่อการจัดหาชุดเครื่องแบบให้กับบุตรเพื่อใช้ในการเรียนลูกเสือ-เนตรนารี
นายสุทธิพงษ์ จุลเจริญ ปลัดกระทรวงมหาดไทย กล่าวว่า การแต่งกายด้วยชุดลูกเสือและเนตรนารี เป็นการปลูกฝังความรัก ความภาคภูมิใจในความเป็นลูกเสือและเนตรนารีอีกทั้งชุดลูกเสือเป็น “เครื่องแบบพระราชทาน” จากพระบาทสมเด็จพระรามาธิบดีศรีสินทรมหาวชิราวุธฯ พระมงกุฎเกล้าเจ้าอยู่หัว พระราชบิดาแห่งกิจการลูกเสือไทย ซึ่งเป็นประโยชน์ต่อการปลูกฝังอุดมการณ์ลูกเสือและเนตรนารี จึงได้สั่งการไปยังผู้ว่าราชการจังหวัดทุกจังหวัดในฐานะประธานกรรมการศึกษาธิการจังหวัด ได้บูรณาการร่วมกับหน่วยงานในสังกัดกระทรวงศึกษาธิการ และสถานศึกษา “หากพบว่าผู้ปกครองรายใดมีฐานะยากจนขัดสน ไม่สามารถดำเนินการจัดหาชุดลูกเสือและเนตรนารีให้แก่บุตรได้ ให้ผู้ว่าราชการจังหวัดทุกจังหวัดร่วมกับประธานแม่บ้านมหาดไทยจังหวัด ระดมสรรพกำลังภาคีเครือข่ายในพื้นที่จังหวัด ให้การสนับสนุนช่วยเหลือ จัดหาชุดเครื่องแบบลูกเสือ-เนตรนารีให้กับนักเรียนรายนั้น ๆ โดยหากเกินความสามารถของจังหวัด ขอให้ได้แจ้งมาที่ปลัดกระทรวงมหาดไทยทราบ เพื่อระดมสรรพกำลังในส่วนกลางพิจารณาให้การสนับสนุนต่อไป
“วิชาลูกเสือ-เนตรนารี เป็นวิชาพื้นฐานที่สำคัญในการปลูกฝังอุดมการณ์ความรักชาติ ศาสนา และพระมหากษัตริย์ อันเป็นสถาบันหลักของชาติที่หลอมรวมความเป็นชาติไทย ความสมัครสมานสามัคคี ซึ่งเป็นคุณธรรมขั้นพื้นฐานที่สำคัญในการหล่อหลอมให้คนในชาติมีความเป็นอันหนึ่งอันเดียวกัน และทำให้บ้านเมืองมีความเจริญรุ่งเรือง รอดพ้นจากเภทภัยทั้งปวง ทั้งยังก่อให้เกิดพลังในการสร้างสรรค์สิ่งต่าง ๆ และเมื่อสังคมปราศจากความขัดแย้ง ก็จะเกิดความสงบสุข มีความสามัคคี รักใคร่ กลมเกลียว อันนำไปสู่ความผาสุกในสังคมไทยอย่างยั่งยืน” นายสุทธิพงษ์ฯ กล่าวในช่วงท้าย
วันพุธที่ 20 ตุลาคม 2564
รมช.ประภัตร นำทีม ลงพื้นติดตามสถานการณ์น้ำ จังหวัดสุพรรณบุรี
รมช.ประภัตร นำทีม ลงพื้นติดตามสถานการณ์น้ำ จังหวัดสุพรรณบุรี วางแผนบริการจัดการน้ำแม่น้ำท่าจีน เร่งช่วยประชาชนในพื้นที่ด่วน
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ นำทีม ข้าราชการกระทรวงเกษตร
ลงพื้นที่ติดตามสถานการณ์น้ำ และวางแผนการบริหารจัดการน้ำในแม่น้ำท่าจีน ที่โครงการคันกั้นน้ำลำห้วยกระเสียว อำเภอเดิมบางนางบวช จังหวัดสุพรรณบุรี โดยมี นายพงษ์ศักดิ์ อัครมณี ผู้อำนวยการส่วนบริหารจัดการน้ำและบำรุงรักษา สำนักงานชลประทานที่ 12 กรมชลประทาน หัวหน้าส่วนราชการที่เกี่ยวข้องในพื้นที่ ตัวแทนจากกรมป้องกันและบรรเทาสาธารณภัย และผู้นำชุมชน เข้าร่วมประชุมเพื่อแก้ปัญหาร่วมกัน
ทั้งนี้ รมช.ประภัตร กล่าวว่า พล.อ.ประยุทธ์ จันทร์โอชา นายกรัฐมนตรีฯ มีความห่วงใยเกษตรกร และประชาชนที่ได้รับกระทบจากสถานการณ์น้ำท่วมในพื้นที่จังหวัดสุพรรณบุรี จึงมอบหมายให้กระทรวงเกษตรและสหกรณ์ ลงพื้นที่ติดตามสถานการณ์ ตรวจเยี่ยมให้กำลังใจ และเร่งบรรเทาความเดือดร้อนให้กับเกษตรกร และประชาชน โดยกระทรวงเกษตรและสหกรณ์ ได้บูรณาการร่วมกับจังหวัด และหน่วยงานที่เกี่ยวข้อง ระดมสรรพกำลังอย่างเต็มความสามารถ และเร่งฟื้นฟูเยียวยาภายหลังน้ำลด พร้อมทั้งเร่งสำรวจความเสียหาย เพื่อจัดสรรงบประมาณในการเยียวยาช่วยเหลือเกษตรกรเร่งด่วน
อย่างไรก็ตามจังหวัดสุพรรณบุรี มีสถานการณ์ฝนตกหนักติดต่อกันหลายวันในพื้นที่ จากอิทธิพลของร่องมรสุม ประกอบกับหย่อมความกดอากาศต่ำจากพายุโซนร้อน "เตี๊ยนหมู่" ที่อ่อนกำลังลง ทำให้เกิดปัญหาน้ำท่วมขังในพื้นที่ลุ่มต่ำ เกษตรกรไม่สามารถระบายน้ำออกได้ และผลกระทบจาก "พายุไลออนร็อค" และ "พายุ คมปาซุ" ที่ทำให้เกิดฝนตกกระจายในทุกพื้นที่ ประกอบกับ น้ำที่มาจากจังหวัดนครสวรรค์ ไหลผ่านจังหวัดอุทัยธานี จังหวัดชัยนาท เข้าสู่จังหวัดสุพรรณบุรี ทำให้เกิดน้ำท่วมขังพื้นที่การเกษตรของจังหวัดสุพรรณบุรี โดยขณะนี้ทางกระทรวงเกษตรฯได้ประชุมหารือกับหน่วยงานในพื้นที่ เพื่อส่งแผนบริการจัดการน้ำ เพื่อลดระดับน้ำที่ท่วมขังให้เร็วที่สุด ต่อไป
"แม่ท่าจีนรับน้ำสามทางหลักๆ จากประตูระบายน้ำพลเทพ ประตูระบายน้ำท่าโบสถ์ แม่น้ำเจ้าพระยา
เขื่อนกระเสียว ประมาณ 300 คิวต่อวินาที ซึ่งขณะนี้ไม่มีฝนตกในพื้นที่ เราจึงปรับแผนลดการระบายน้ำลงแม่น้ำท่าจีน ซึ่งจะส่งผลให้แม่น้ำท่าจีน มีระดับน้ำลดลงในวันพรุ่งนี้ 10 เซนติเมตร และจะเฝ้าระวังสถานการณ์น้ำอย่างต่อเนื่อง หากไม่มีฝนตกเพิ่มในพื้นที่ ก็จะพิจารณาปรับลดการระบายน้ำลงเพิ่มเติมอีกในอนาคต" รมช.ประภัตรกล่าว
วันอังคารที่ 12 กรกฎาคม 2565
นายกฯ ห่วง ปชช. ซื้อยารักษาโควิด-19 เองในตลาดมืด ย้ำ! ระบบสาธารณสุขไทยมีเวชภัณฑ์ต่าง ๆ เพียงพอ
.....
จากกระแสข่าวที่พบการโฆษณา แอบอ้างขายยารักษาอาการป่วยโรคโควิด-19 ในตลาดมืด ซึ่งเป็นการจำหน่ายยานอกระบบที่ผิดกฎหมายนั้น พลเอก ประยุทธ์ จันทร์โอชา นายกรัฐมนตรี ได้แสดงความเป็นห่วง พร้อมฝากเตือนประชาชนว่า อย่าซื้อยานอกระบบจากตลาดมืดหรือทางออนไลน์ เช่น โมลนูพิราเวียร์ (Molnupiravir) มารับประทานเอง เนื่องจากมีความเสี่ยงและไม่ปลอดภัย
.
หาก ปชช. เป็นผู้ติดเชื้อ นายกฯ ขอให้เข้าสู่การรักษาตามระบบ เพื่อให้การรักษาอยู่ในความดูแลของแพทย์ และได้รับยาตามแนวทางเวชปฏิบัติทางการแพทย์ เช่น ฟ้าทะลายโจร ฟาวิพิราเวียร์ โมลนูพิราเวียร์ หรือแพ็กซ์โลวิด เป็นต้น
.
พร้อมยืนยันว่า ระบบสาธารณสุขไทยมีเวชภัณฑ์เพียงพอสำหรับดูแลประชาชน และขอความร่วมมือกลุ่มเสี่ยง 608 ควรเข้ารับวัคซีนเข็มกระตุ้นโดยเร็ว
#ไทยคู่ฟ้า#ร่วมต้านโควิด19
-------------------
วันเสาร์ที่ 16 ตุลาคม 2564
เช็กก่อน “กู้เงินออนไลน์” อย่ากดลิงก์ อย่าให้ข้อมูลส่วนตัว อย่าโอนเงิน อย่าโหลดแอป
....
ธนาคารแห่งประเทศไทย (ธปท.) เตือนประชาชน อย่าหลงเชื่อ มิจฉาชีพ ที่จะส่ง SMS โทร หรือไลน์ อ้างเป็นเจ้าหน้าที่ธนาคาร หน่วยงานรัฐ หรือบริษัทที่จะให้เงินกู้ อย่ากดลิงก์ อย่าให้ข้อมูลส่วนตัวและอย่าโอนค่าใช้จ่ายต่าง ๆ รวมถึงอย่าดาวน์โหลดแอปพลิเคชัน เพราะจะทำให้มิจฉาชีพเข้าถึงข้อมูลในมือถือได้
.
หากต้องการกู้เงิน ควรหาผู้กู้ที่ได้รับอนุญาตตามกฎหมาย ดูรายชื่อได้จากเว็บไซต์ของธปท. หัวข้อ “เช็กแอปเงินกู้” ซึ่งผู้กู้จะได้รับเงินกู้เต็มจำนวน ในอัตราดอกเบี้ยไม่เกินที่ทางการกำหนด และควรอ่านเงื่อนไขการกู้ยืมให้ละเอียดก่อนตัดสินใจ หากพบเจอ SMS หรือ โทรศัพท์ หลอกลวงแจ้งได้ที่ กองบัญชาการตำรวจสืบสวนสอบสวนอาชญากรรมทางเทคโนโลยี 1441
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 20 ตุลาคม 2564
กทพ. จะเปลี่ยนการให้บริการช่องทางที่ 2 ด่านพระราม 9-1 (ฉลองรัช) เป็นระบบ ETC ตั้งแต่วันที่ 24 ตุลาคม 2564 เป็นต้นไป
...
การทางพิเศษแห่งประเทศไทย (กทพ.) กระทรวงคมนาคม จะดำเนินการเปลี่ยนการให้บริการในช่องทางที่ 2 ของด่านเก็บค่าผ่านทางพิเศษพระราม 9-1 (ฉลองรัช) ทางพิเศษฉลองรัช เป็นระบบเก็บค่าผ่านทางอัตโนมัติ (Electronic Toll Collection System: ETC) เพื่อรองรับรถผู้ใช้ Easy Pass จากทิศทางศรีนครินทร์และทิศทางอโศก เข้าสู่ทิศทางรามอินทราของทางพิเศษฉลองรัช โดยกำหนดการจะเปิดให้บริการเวลา 00.01 น. ของวันที่ 24 ตุลาคม 2564 ซึ่งผู้ใช้บัตร Easy Pass ที่เดินทางจากทิศทางดังกล่าวจะสามารถผ่านทางพิเศษได้ที่ช่องทางที่ 2 และช่องทางที่ 3 และผู้ใช้ทางพิเศษที่ชำระค่าผ่านทางด้วยเงินสดจะสามารถชำระค่าผ่านทางได้ที่ช่องที่ 1 และช่องที่ 4
สอบถามรายละเอียดเพิ่มเติมได้ที่ศูนย์บริการข้อมูลผู้ใช้ทางพิเศษ EXAT Call Center โทร. 1543 นอกจากนี้ผู้ใช้ทางพิเศษสามารถดาวน์โหลด Application “EXAT Portal” เพื่อตรวจสอบยอดเงินคงเหลือและการใช้บัตร Easy Pass รับข่าวสารโปรโมชั่นและสิทธิประโยชน์ และสามารถเรียกใช้งาน Application อื่น ๆ ของ กทพ. อาทิ EXAT Traffic อีกทั้งยังสามารถขอความช่วยเหลือฉุกเฉิน (SOS) ได้อีกช่องทางหนึ่งด้วย
วันพฤหัสบดีที่ 28 เมษายน 2565
กรมอุตุฯ เตือน "พายุฤดูร้อน" ระวังพายุฝนฟ้าคะนอง ลมแรง และลูกเห็บตกบางแห่ง 28 เม.ย. - 2 พ.ค. นี้
.....
กรมอุตุนิยมวิทยา ออกประกาศเตือน ในช่วงวันที่ 28 เม.ย. – 2 พ.ค. 65 ลมใต้และลมตะวันออกเฉียงใต้มีกำลังแรงขึ้น ประกอบกับมวลอากาศเย็นจากประเทศจีนแผ่ลงมาปกคลุมภาคเหนือ ภาคตะวันออกเฉียงเหนือ และทะเลจีนใต้ ในขณะที่ประเทศไทยตอนบนมีอากาศร้อนถึงร้อนจัด
.
ลักษณะเช่นนี้ทำให้บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล จะมี “พายุฤดูร้อน” เกิดขึ้น โดยมีพายุฝนฟ้าคะนอง ลมกระโชกแรง และมีลูกเห็บตกบางแห่ง รวมถึงอาจมีฟ้าผ่าเกิดขึ้นได้บางพื้นที่ ขอให้ประชาชนระวังอันตรายจากภัยดังกล่าว สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย
.
ขอให้ประชาชนติดตามประกาศจากกรมอุตุนิยมวิทยา และสามารถติดตามข้อมูลที่เว็บไซต์กรมอุตุนิยมวิทยาhttp://www.tmd.go.thหรือที่ 0-2399-4012-13 และ 1182
#ไทยคู่ฟ้า#ร่วมต้านโควิด19
-------------------
วันศุกร์ที่ 18 กุมภาพันธ์ 2565
​โฆษกรัฐบาลเผย " นายกฯ" สั่งการให้ผู้ว่าราชการจังหวัด เร่งสร้างการรับรู้สถานการณ์การแพร่ระบาดของ "โรคโควิด - 19"  สร้างความร่วมมือกับทุกภาคส่วน
​โฆษกรัฐบาลเผย " นายกฯ" สั่งการให้ผู้ว่าราชการจังหวัด เร่งสร้างการรับรู้สถานการณ์การแพร่ระบาดของ "โรคโควิด - 19"  สร้างความร่วมมือกับทุกภาคส่วน ป้องกันการแพร่ระบาดและลดจำนวนผู้ติดเชื้อให้ได้โดยเร็วที่สุด
วันนี้ 18 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำผู้ว่าราชการจังหวัด เร่งสร้างการรับรู้สถานการณ์การแพร่ระบาดของ "โรคโควิด - 19" สร้างความร่วมมือกับทุกภาคส่วนในการป้องกันการแพร่ระบาดและลดจำนวนผู้ติดเชื้อให้ได้โดยเร็วที่สุด และรณรงค์ให้ประชาชนปฏิบัติตามมาตรการควบคุมโรคอย่างเคร่งครัดโดยอาศัยกลไกในระดับพื้นที่อาทิ กำนัน ผู้ใหญ่บ้าน ผู้นำหมู่บ้าน/ชุมชน ในการสื่อสารทำความเข้าใจและติดตามเฝ้าระวังการแพร่ระบาดของโรคโควิด - 19 รวมถึงจัดเตรียมเผนเผชิญเหตุกรณีสถานการณ์การแพร่ระบาดของโควิด-19 เพิ่มขึ้นสูงกว่า 18,000 ราย รวมทั้ง ดำเนินมาตรการควบคุมการลักลอบเข้าประเทศและการเคลื่อนย้ายแรงงานผิดกฎหมายตามแนวชายแดน พื้นที่ตอนใน และหมู่บ้าน อย่างเคร่งครัด บูรณาการและประสานการปฏิบัติกับกองกำลังป้องกันชายแดน เจ้าหน้าที่ฝ่ายปกครอง กำนัน ผู้ใหญ่บ้าน ผู้นำชุมชน และประชาชนในพื้นที่ ตรวจสอบบุคคลแปลกหน้าที่เดินทางเข้ามาในหมู่บ้าน/ชุมชน และสถานประกอบการ/โรงงานในพื้นที่ไม่ให้มีแรงงานต่างด้าวผิดกฎหมาย พร้อมกำชับเจ้าหน้าที่ผู้ปฏิบัติงานให้ปฏิบัติหน้าที่อย่างเข้มงวด ในการขยายผลการจับกุมแรงงานต่างด้าวที่ลักลอบเข้าประเทศ โดยเฉพาะนายหน้าผู้นำพา และสถานประกอบการที่ไม่ปฏิบัติตามกฎหมาย เรียกรับผลประโยชน์และนำเข้าแรงงานต่างด้าวให้ดำเนินการทางกฎหมายอย่างเด็ดขาด
สำหรับผู้ติดเชื้อโควิด -19 รายใหม่วันนี้ รวม 18,066 ราย จำแนกเป็น ผู้ป่วยจากในประเทศ 17,898 ราย ผู้ป่วยมาจากต่างประเทศ 168 ราย ผู้ป่วยสะสม 451,042 ราย (ตั้งแต่ 1 มกราคม 2565 หายป่วยกลับบ้าน 12,511 ราย หายป่วยสะสม 333,829 ราย (ตั้งแต่ 1 มกราคม 2565) ผู้ป่วยกำลังรักษา 149,589 ราย เสียชีวิต 27 ราย ล่าสุดการให้บริการวัคซีน โควิด -19 สะสมอยู่ที่ 121,035,637 โดส เข็มที่ 1 ฉีดสะสม 52,985,894 โดส เข็มที่ 2 ฉีดสะสม 49,362,891 โดส เข็มที่ 3 ฉีดสะสม 17,274,877 โดส เข็มที่ 4 ฉีดสะสม 1,411,975 โดส ในขณะที่จากรายงานล่าสุดเมื่อวันที่ 17 ก.พ. 65 ฉีดวัคซีนแล้ว 120,702,893 โดส และทั่วโลกแล้ว 10,460 ล้านโดส ใน 205 ประเทศ/เขตปกครอง ส่วนอาเซียนฉีดแล้วทุกประเทศ รวมกันกว่า 941.9 ล้านโดส โดยกรุงเทพฯ ยังเป็นพื้นที่ฉีดวัคซีนเข็ม 1 มากสุด (112.5%)
นายธนกร ยังกล่าวว่า นายกรัฐมนตรียังฝากเตือนประชาชน โดยเฉพาะเด็กเล็ก ผู้สูงอายุ และผู้ป่วย ในช่วงที่อากาศมีการเปลี่ยนแปรและมีฝนตกชุกในหลายพื้นที่ทั่วประเทศ ขอให้ดูแลสุขภาพ เพื่อ ป้องกันโรคที่มาพร้อมกับฝนและอากาศเย็น เช่น ไข้หวัดใหญ่ ปอดอักเสบ รวมทั้งโรคโควิด – 19 ที่อาจจะทำให้มีการแพร่หรือรับเชื้อไวรัสโควิด-19 ได้ง่ายขึ้นในขณะนี้ จึงอยากให้ประชาชนดูแลสุขภาพตนเองและบุคคลในครอบครัวด้วย
///
วันเสาร์ที่ 21 สิงหาคม 2564
ครม. อนุมัติงบ 490 ล้านบาท แก้ปัญหาภัยแล้ง เพิ่มน้ำต้นทุน มีน้ำอุปโภคบริโภคเพียงพอ
....
ครม. อนุมัติโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริจำนวน 9 โครงการ วงเงินกว่า 490 ล้าน
.
โดยทั้ง 9 โครงการ จะอยู่ในพื้นที่จังหวัดนครปฐม ฉะเชิงเทรา ศรีสะเกษ นครพนม กาฬสินธุ์ ลำพูน เชียงใหม่ และพัทลุง
.
คาดว่า หากดำเนินการเสร็จสิ้น ตามเป้าหมายที่วางไว้ จะมีน้ำต้นทุนเพื่อการอุปโภคบริโภค รวมถึงทำการเกษตร จำนวน 5.6648 ล้านลูกบาศก์เมตร/ปี จะมีประชาชนได้ประโยชน์ 18,420 ครัวเรือน และพื้นที่การเกษตรได้รับประโยชน์ 192,109 ไร่
อ่านเพิ่มเติม คลิกhttps://www.thaigov.go.th/news/contents/details/44837
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 28 มิถุนายน 2565
รมว.ท่องเที่ยวและกีฬา เป็นประธานเปิดการแข่งขันฟุตบอล 7 คน "ภูมิใจสัมพันธ์ ท้องถิ่น ท้องที่ คัพ" ครั้งที่ 1 ณ อบต.บ้านควน จ.สตูล
ประทับใจที่ได้เห็นความพร้อมเพรียงของพี่น้อง ชาวจังหวัดสตูล ที่ร่วมกันส่งเสริมสนับสนุนกีฬา ให้เป็นแบบอย่างที่ดีงามแก่เด็กและเยาวชน ซึ่งจะทำให้เกิดความสามัคคีกันภายในท้องถิ่น สร้างความสัมพันธ์ที่ดีต่อกันระหว่างพี่น้องประชาชนและหน่วยงานองค์กร
วันที่ 25 มิถุนายน 2565 นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา (รมว.กก.) เป็นประธานเปิดการแข่งขันฟุตบอล 7 คน"ภูมิใจสัมพันธ์ ท้องถิ่น ท้องที่ คัพ"ครั้งที่ 1 เพื่อส่งเสริมการออกกำลังกาย สร้างความสามัคคี และเชื่อมความสัมพันธ์อันดีระหว่างองค์กรปกครองส่วนท้องถิ่นและท้องที่ในเขตพื้นที่อำเภอเมือง,อำเภอควนโคน และตำบลทุ่งนุ้ย อำเภอควนกาหลง จังหวัดสตูล ซึ่งจัดขึ้นระหว่างวันที่ 25 - 26 มิถุนายน 2565 โดยมี นายกูดานัน หลังจิ ประธานคณะกรรมการจัดงาน กล่าวรายงานการจัดการแข่งขัน พร้อมด้วย สมาชิกสภาผู้แทนราษฎรจังหวัดสตูลทั้ง 2 เขต,นายกองค์การบริหารส่วนจังหวัดสตูล และ นายกองค์การบริหารส่วนตำบลทุกตำบล เข้าร่วมงาน ณ สนามฟุตบอลหญ้าเทียมองค์การบริหารส่วนตำบลบ้านควน อำเภอเมือง จังหวัดสตูล
รมว.ท่องเที่ยวและกีฬา กล่าวว่า มีความประทับใจที่ได้เห็นความพร้อมเพรียงของพี่น้อง ชาวจังหวัดสตูล ที่ร่วมกันส่งเสริมสนับสนุนกีฬา ให้เป็นแบบอย่างที่ดีงามแก่เด็กและเยาวชน ซึ่งจะทำให้เกิดความสามัคคีกันภายในท้องถิ่น สร้างความสัมพันธ์ที่ดีต่อกันระหว่างพี่น้องประชาชนและหน่วยงานองค์กร อีกทั้งยังเป็นหนทางสู่การพัฒนาชุมชนร่วมกันต่อไปในอนาคต ขอให้นักกีฬาทุกคนตลอดจนผู้มีส่วนเกี่ยวข้อง แข่งขันกีฬาด้วยความถูกต้องตามกฎกติกา มีความยุติธรรม และที่สำคัญคือการมีน้ำใจเป็นนักกีฬา รู้แพ้ รู้ชนะ รู้อภัย ซึ่งเป็นสิ่งที่ "กีฬา" นำประโยชน์สุขมาให้แก่ประชาชนอย่างแท้จริง
วันพฤหัสบดีที่ 19 สิงหาคม 2564
กสร. เผยผลการพิจารณาจ่ายเงินกองทุนสงเคราะห์ลูกจ้าง ช่วยบรรเทาความเดือดร้อน ของลูกจ้างแล้ว 1,504 คน เป็นเงินกว่า 15.7 ล้านบาท
กรมสวัสดิการและคุ้มครองแรงงานเผยผลการดำเนินงานของคณะกรรมการกองทุนสงเคราะห์ลูกจ้างตั้งแต่เดือนมกราคม 2564 ถึงปัจจุบัน อนุมัติจ่ายเงินกองทุนสงเคราะห์ลูกจ้างช่วยบรรเทาความเดือดร้อนของลูกจ้างแล้ว 1,504 คน เป็นเงินกว่า 15.7 ล้านบาท
นางโสภา เกียรตินิรชา รองอธิบดีกรมสวัสดิการและคุ้มครองแรงงาน (กสร.) ในฐานะโฆษกกรม เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยถึงการช่วยเหลือเยียวยาความเดือดร้อนของลูกจ้างจำนวนมากที่ถูกบริษัทเลิกจ้าง ทั้งจากสถานการณ์วิกฤตเศรษฐกิจและการแพร่ระบาดของโรคติดเชื้อไวรัสโคโรนา 2019 ซึ่งอาจซ้ำเติมลูกจ้างหากยังไม่ได้รับสิทธิประโยชน์ที่พึงได้ตามกฎหมาย จึงได้สั่งการให้กรมสวัสดิการและคุ้มครองแรงงาน เร่งรัด ติดตามการช่วยเหลือคุ้มครองสิทธิประโยชน์ของลูกจ้างที่รัฐบาลและกระทรวงแรงงานได้กำหนดเป็นนโยบายและมาตรการให้ความช่วยเหลือคุ้มครองแรงงานตามกฎหมายอย่างเร่งด่วน โดยกรมสวัสดิการและคุ้มครองแรงงานได้จัดประชุมคณะกรรมการกองทุนสงเคราะห์ลูกจ้าง ครั้งที่ 10/2564 ในวันที่ 19 สิงหาคม 2564 ซึ่งมีนายสุทธิ สุโกศล ปลัดกระทรวงแรงงานเป็นประธาน ได้ประชุมพิจารณาให้ความเห็นชอบอนุมัติเงินช่วยเหลือลูกจ้างจำนวน 47 คน เป็นเงินสงเคราะห์จำนวน 586,966 บาท ซึ่งตั้งแต่เดือนมกราคม 2564 ถึงปัจจุบันคณะกรรมการกองทุนสงเคราะห์ลูกจ้างได้อนุมัติจ่ายเงินกองทุนสงเคราะห์ลูกจ้างช่วยบรรเทาความเดือดร้อนให้ลูกจ้างแล้วจำนวน 1,504 คน เป็นเงินกว่า 15.7 ล้านบาท
โฆษก กสร. กล่าวเพิ่มเติมว่า กองทุนสงเคราะห์ลูกจ้าง เป็นกลไกที่กระทรวงแรงงานจัดตั้งขึ้นเพื่อรองรับสถานการณ์ความไม่แน่นอน ช่วยบรรเทาความเดือดร้อนให้ผู้ใช้แรงงานได้มีเงินค่าใช้จ่ายในการดำรงชีพ จากการถูกเลิกจ้าง ขาดรายได้ จากสถานการณ์การแพร่ระบาดของโรคติดเชื้อไวรัสโคโรนา 2019 ที่ส่งผลกระทบต่อระบบเศรษฐกิจโดยรวมของประเทศ ซึ่งหากลูกจ้างที่ได้รับความเดือดร้อนจากการถูกเลิกจ้างกรณีไม่ได้รับค่าชดเชย หรือสิทธิประโยชน์อื่น เช่น ค่าจ้าง ค่าทำงานในวันหยุดพักผ่อนประจำปี เป็นต้น สามารถยื่นเรื่องขอรับเงินสงเคราะห์จากกองทุนได้ที่สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานครทุกพื้นที่
วันอังคารที่ 25 มกราคม 2565
สธ. ฉีดวัคซีนโควิดเข็มกระตุ้น ให้ผู้ประกอบการร้านค้า พนักงาน สร้างความปลอดภัยทั้งผู้ให้และผู้รับบริการ
รองนายกรัฐมนตรีและรัฐมนตรีว่าการกระทรวงสาธารณสุข เปิดศูนย์ร่วมใจฉีดวัคซีนโควิด 19 ที่ ศูนย์การค้าเอ็ม บี เค เซ็นเตอร์
รองนายกรัฐมนตรีและรัฐมนตรีว่าการกระทรวงสาธารณสุข เปิดศูนย์ร่วมใจฉีดวัคซีนโควิด 19 ที่ ศูนย์การค้าเอ็ม บี เค เซ็นเตอร์ ซึ่งสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี กรมการแพทย์ จัดทีมบุคลากรทางการแพทย์ออกให้บริการ เพื่อเพิ่มความครอบคลุมการฉีดวัคซีนในกลุ่มผู้ประกอบการร้านค้า ลูกจ้างพนักงาน และครอบครัว สร้างความปลอดภัยและความเชื่อมั่นต่อผู้รับบริการ
วันนี้ (25 มกราคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขพร้อมด้วย นายแพทย์สมศักดิ์ อรรฆศิลป์ อธิบดีกรมการแพทย์ และคณะผู้บริหารกระทรวงสาธารณสุข เปิดศูนย์ร่วมใจฉีดวัคซีนโควิด 19 ณ ศูนย์การค้าเอ็ม บี เค เซ็นเตอร์ และกล่าวว่า การฉีดวัคซีนป้องกันโรคโควิด 19 มีข้อมูลยืนยันแล้วว่าจะช่วยป้องกันเรื่องการเกิดอาการรุนแรงและเสียชีวิตได้สูงมาก ดังนั้น กระทรวงสาธารณสุขจึงเร่งฉีดวัคซีนโควิด 19 ให้กับประชาชนทุกกลุ่มโดยเฉพาะวัคซีนเข็มกระตุ้นในผู้ที่ได้รับวัคซีนครบ 2 เข็มเกิน 3 เดือนไปแล้ว โดยศูนย์ฉีดวัคซีนแห่งนี้ได้มอบหมายให้สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี กรมการแพทย์ เป็นหน่วยรับผิดชอบดำเนินการ ให้บริการฉีดวัคซีนเข็มกระตุ้นทั้งไฟเซอร์และแอสตร้าเซนเนก้า ให้กับพนักงาน ผู้ประกอบการร้านค้า และลูกจ้าง ซึ่งส่วนหนึ่งเป็นแรงงานต่างด้าว รวมถึงบุคคลในครอบครัว จำนวน 1,000 คน ระหว่างวันที่ 25 – 27 มกราคม 2565 เพื่อให้ผู้ประกอบการร้านค้าสามารถดำเนินธุรกิจได้อย่างปลอดภัย เป็นไปตามมาตรการCOVID Free Setting ที่กำหนดให้สถานประกอบการและร้านค้าทั้งเจ้าของร้านและพนักงานที่ให้บริการทุกคนต้องได้รับการฉีดวัคซีนครบถ้วน สร้างความปลอดภัยและความเชื่อมั่นให้กับผู้ที่มารับบริการ โดยทางศูนย์ร่วมใจฉีดวัคซีนโควิด 19 จะประเมินจำนวนผู้เข้ารับการฉีดวัคซีน และพิจารณาขยายเวลาให้เหมาะสมต่อไป
ทั้งนี้ กระทรวงสาธารณสุข ขอเชิญชวนประชาชนมารับการฉีดวัคซีนกระตุ้นภูมิคุ้มกันตามหน่วยต่างๆ ที่จัดเตรียมไว้ให้เพื่อช่วยกันผ่านสถานการณ์นี้ไปด้วยกัน
************************************** 25 มกราคม 2565
วันจันทร์ที่ 25 กรกฎาคม 2565
"อนุชา" ลงพื้นที่จังหวัดเชียงใหม่ขับเคลื่อนกองทุนหมู่บ้าน ชื่นชมความร่วมมือ สร้างชุมชนเข้มแข็ง พึ่งพาตนเอง ยกระดับเศรษฐกิจฐานราก
"อนุชา" ลงพื้นที่จังหวัดเชียงใหม่ขับเคลื่อนกองทุนหมู่บ้าน ชื่นชมความร่วมมือ สร้างชุมชนเข้มแข็ง พึ่งพาตนเอง ยกระดับเศรษฐกิจฐานราก
วันนี้ (25 กรกฎาคม 2565) เวลา 14.00 น. ณ หอประชุมใหญ่ มหาวิทยาลัยเชียงใหม่ อำเภอเมืองเชียงใหม่ จังหวัดเชียงใหม่ นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิด โครงการจัดกิจกรรมส่งเสริมและสร้างโอกาสในการพัฒนาหมู่บ้านและชุมชน จัดโดยสำนักงานกองทุนหมู่บ้านและชุมชนเมืองแห่งชาติ โดยมี นาย วรญาณ บุญณราช รองผู้ว่าราชการจังหวัดเชียงใหม่ นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี นายชนะศักดิ์ อัตถาวงศ์ ที่ปรึกษารัฐมนตรีประจำสำนักนายกรัฐมนตรี นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายเบญพล นาคประเสริฐ ผู้อํานวยการสำนักงานกองทุนหมู่บ้านและชุมชนเมืองแห่งชาติ และสมาชิกกองทุนหมู่บ้านร่วมกิจกรรมในครั้งนี้ โดยมีเป้าหมายเพื่อขับเคลื่อนโครงการต่าง ๆ ผ่านสำนักงานกองทุนหมู่บ้านและชุมชนเมือง ยกระดับชุมชนตามนโยบายรัฐบาล สำหรับกองทุนหมู่บ้านและชุมชนเมืองในพื้นที่จัดกิจกรรมในครั้งนี้ ประกอบด้วย จังหวัดเชียงใหม่ เชียงราย พะเยา แม่ฮ่องสอน ลำปาง ลำพูน น่าน และแพร่ จำนวนทั้งสิ้น 8,438 กองทุน ได้แก่ กองทุนหมู่บ้าน จำนวน 8,160 กองทุน กองทุนชุมชนเมือง จำนวน 247 กองทุน และกองทุนชุมชนทหาร จำนวน 31 กองทุน
นายอนุชาฯ ชื่นชมการดำเนินงานกองทุนหมู่บ้านและชุมชนเมืองของจังหวัดเชียงใหม่และในพื้นที่จังหวัดภาคเหนือ ตลอดระยะเวลาที่ผ่านมา ได้รับการสนับสนุนช่วยเหลือเป็นอย่างดีจากทุกภาคส่วน ทั้งภาคราชการ เอกชน สถาบันการศึกษา กลุ่มผู้นำองค์กรในหมู่บ้าน ชุมชน และภาคประชาชน ทำให้การดำเนินงานกองทุนหมู่บ้านและชุมชนเมือง สามารถดำเนินการไปได้ด้วยดีเป็นไปตามเป้าหมาย และวัตถุประสงค์ที่รัฐบาลกำหนด พร้อมกับเน้นย้ำว่า ความมุ่งมั่นตั้งใจ ความสามารถ ประสบการณ์ และอุดมการณ์ที่จะทำประโยชน์เพื่อหมู่บ้าน ชุมชน และสังคม จะสามารถขับเคลื่อนการดำเนินงานต่างๆ ให้ประสบความสำเร็จ รัฐบาลพร้อมส่งเสริม และสนับสนุนให้การดำเนินงานเป็นไปด้วยความราบรื่น บรรลุเป้าหมายตามที่ได้กำหนดไว้ และขอให้รักษาความร่วมมือร่วมใจเป็นพลังและแรงผลักดันงานกองทุนหมู่บ้านให้ก้าวหน้า สามารถดำเนินการอย่างมีประสิทธิภาพ ทำให้ประชาชนในหมู่บ้านและชุมชนได้มีคุณภาพชีวิตที่ดี สร้างความเข้มแข็งอย่างยั่งยืน ใช้แหล่งทุนให้เกิดประโยชน์ นำความเจริญสู่หมู่บ้านและชุมชน
นายอนุชาฯ ย้ำ โครงการจัดกิจกรรมส่งเสริมและสร้างโอกาสในการพัฒนาหมู่บ้านและชุมชน มีวัตถุประสงค์เพื่อสร้างการรับรู้ผลการดำเนินงานของกองทุนหมู่บ้านและชุมชนเมืองแห่งชาติ รวมทั้งเปิดโอกาสให้กองทุนหมู่บ้านฯ รวมถึงเครือข่ายได้แลกเปลี่ยนองค์ความรู้ ถ่ายทอดบทเรียนอย่างสร้างสรรค์ การนำผลิตภัณฑ์ของกองทุนหมู่บ้านและชุมชน มาส่งเสริมทำการตลาดสู่ภาคประชาชนให้แพร่หลายมากขึ้นผ่านช่องทางออนไลน์ โดยมุ่งเน้นการแสดงอัตลักษณ์ของกองทุนหมู่บ้านและชุมชนแต่ละแห่ง เพื่อนำไปสู่การส่งเสริมอาชีพ สร้างงาน สร้างรายได้ให้สมาชิก และสามารถพึ่งพาตนเองได้ ถือเป็นการขับเคลื่อนเศรษฐกิจฐานรากให้เข้มแข็งและเติบโตอย่างมั่นคง
.................................
วันเสาร์ที่ 13 สิงหาคม 2565
กรมการจัดหางาน คลายปัญหายื่น  Name List คนต่างด้าว 4 สัญชาติ ย้ำทันกำหนด ไม่ตกหล่น
นายไพโรจน์ โชติกเสถียร อธิบดีกรมการจัดหางาน ได้ย้ำว่ากรณีนายจ้างมีความกังวลในกรณีไม่อนุมัติบัญชีรายชื่อ ( Name list) ขอชี้แจงว่าหากนายจ้างได้ยื่นบัญชีรายชื่อแล้วแม้จะยังไม่อนุมัติสามารถอยู่ทำงานได้ไปพลางก่อน
ได้ตามประกาศกระทรวงมหาดไทยและประกาศกระทรวงแรงงาน ส่วนสำหรับการอนุมัติบัญชีรายชื่อจะดำเนินการอนุมัติภายในวันที่ 15 ต.ค 65 เนื่องจากต้องตรวจสอบเอกสารที่เกี่ยวข้องของแรงงานต่างด้าว เช่น รูปถ่าย อายุ หนังสือรับรองการจดทะเบียนนิติบุคคลของนายจ้าง ซึ่งการตรวจสอบเบื้องต้นพบว่ามีข้อมูลผิดพลาดในหลายประเด็นนายจ้างและสถานประกอบการ จะต้องดำเนินการตามที่กรมการจัดหางานกำหนดไปตามห้วงเวลา โดยขณะนี้อยู่ในช่วงที่ 1 ที่นายจ้าง/สถานประกอบการ ต้องเร่งลงทะเบียนผ่านระบบอิเล็กทรอนิกส์ เพื่อบันทึกข้อมูลและขอรับชื่อผู้ใช้งานพร้อมรหัสผ่าน จากนั้นยื่นบัญชีรายชื่อแจ้งความต้องการจ้างแรงงานต่างด้าว (Name list) ต่อกรมการจัดหางาน พร้อมด้วยรูปถ่ายปัจจุบันของคนต่างด้าวซึ่งเห็นภาพใบหน้าชัดเจน แนบหลักฐานผู้รับมอบอำนาจจากนายจ้าง ผ่านระบบอิเล็กทรอนิกส์ ที่เว็บไซต์ alienfivejuly.doe.go.th ภายใน 15 ส.ค. 65
ช่วงที่ 2 วันที่ 16 สิงหาคม - 15 ตุลาคม 2565ชำระค่าธรรมเนียมผ่านธนาคารกรุงไทย โดยมีค่ายื่นคำขอฉบับละ 100 บาท และค่าธรรมเนียมใบอนุญาตทำงานฉบับละ 900 บาท หลังจากนั้นยื่นคำขออนุญาตทำงานแทนคนต่างด้าว ตามแบบ บต.50 พร้อมแนบเอกสารประกอบการยื่นคำขออนุญาตทำงานตามแบบ อ.4 โดยนายทะเบียนจะออกใบรับคำขออนุญาตทำงาน เพื่อให้คนต่างด้าวใช้ใบรับคำขออนุญาตทำงานและใบเสร็จรับเงินที่ได้จากธนาคารกรุงไทย เป็นหลักฐานคู่กัน แสดงว่าได้รับการผ่อนผันให้ทำงานได้ จนกว่าจะได้รับใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว ระยะเวลาดำเนินการ 60 วันช่วงที่ 3 วันที่ 16 สิงหาคม 2565 - 13 กุมภาพันธ์ 2566
คนต่างด้าวใช้ใบรับคำขออนุญาตทำงานแทนคนต่างด้าวพร้อมกับใบเสร็จรับเงินค่าธรรมเนียม แสดงต่อเจ้าหน้าที่ เพื่อขึ้นทะเบียนเป็นผู้ประกันตนกับสำนักงานประกันสังคม
กรณีคนต่างด้าวที่ทำงานกับนายจ้างในกิจการที่ต้องขึ้นทะเบียนประกันสังคม ในระหว่างที่ยังไม่เกิดสิทธิประกันสังคมต้องซื้อประกันสุขภาพกับกระทรวงสาธารณสุข หรือซื้อประกันสุขภาพกับบริษัทประกันภัยเอกชน ซึ่งต้องได้รับสิทธิประโยชน์ไม่น้อยกว่าสิทธิประโยชน์ที่ได้รับจากการทำประกันสุขภาพกับกระทรวงสาธารณสุข
กรณีคนต่างด้าวทำงานกับนายจ้างในกิจการซึ่งได้รับการยกเว้นไม่ต้องขึ้นทะเบียนประกันสังคม จะต้องซื้อประกันสุขภาพกับกระทรวงสาธารณสุข และนำหลักฐานการทำประกันสุขภาพของคนต่างด้าวมายื่นต่อนายทะเบียน เพื่อรับการพิจารณาอนุญาตให้ทำงาน นำคนต่างด้าวไปดำเนินการจัดเก็บข้อมูลอัตลักษณ์บุคคล ตรวจสุขภาพ 6 โรค ยื่นเอกสาร/พิจารณาอนุมัติในระบบ จัดทำหรือปรับปรุงทะเบียนประวัติ
นายไพโรจน์ได้ย้ำว่าเมื่อดำเนินการเสร็จสิ้นได้รับอนุญาตทำงานถึงวันที่ 13 กุมภาพันธ์ 66 แล้ว หากประสงค์จะทำงานต่อไป ต้องยื่นคำขอต่ออายุใบอนุญาตทำงานก่อนที่ใบอนุญาตทำงานจะสิ้นอายุ และยื่นขอตรวจลงตรา VISA ภายใน 13 กุมภาพันธ์ 66 เพื่อนายทะเบียนจะอนุญาตให้ทำงานคราวละ 1 ปี รวม 2 ครั้ง ครั้งแรกไม่เกิน 13 ก.พ. 67 ครั้งที่ 2 ไม่เกิน 13 ก.พ. 68
ทั้งนี้ นายจ้าง/สถานประกอบการ และแรงงานต่างด้าว ที่ต้องการสอบถามข้อมูลเพิ่มเติมสามารถติดต่อได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694
วันอังคารที่ 14 ธันวาคม 2564
กทท. จับมือ โออาร์ เดินหน้าโครงการจัดการพลังงานไฟฟ้าแสงอาทิตย์ (Solar Rooftop)
สร้างมูลค่าเพิ่มทางธุรกิจ เป็นมิตรต่อสิ่งแวดล้อม
การท่าเรือแห่งประเทศไทย (กทท.) โดย เรือโท ยุทธนา โมกขาว รองผู้อำนวยการ กทท. สายบริหารการเงินและกลยุทธ์องค์กร รักษาการแทน ผู้อำนวยการ กทท. เปิดเผยว่า วันนี้ (14 ธันวาคม 2564) กทท. ร่วมกับ นายชุมพล สุรพิทยานนท์ รองกรรมการผู้จัดการใหญ่การตลาดพาณิชย์ บริษัท ปตท. น้ำมันและการค้าปลีก จำกัด (มหาชน) หรือ โออาร์ ลงนามบันทึกข้อตกลงความร่วมมือ (MOU) ในโครงการจัดการพลังงานไฟฟ้าด้วยระบบผลิตพลังงานไฟฟ้าจากพลังงานแสงอาทิตย์แบบติดตั้งบนหลังคา (Solar Rooftop) ซึ่งเป็นโครงการภายใต้รูปแบบความร่วมมือระหว่างหน่วยงานรัฐต่อรัฐ โดยมีแผนพัฒนาเพื่อความทันสมัยควบคู่ไปกับความยั่งยืนในการยกระดับการบริการด้านพลังงานเพื่อช่วยให้การใช้พลังงานของ กทท. มีความมั่นคง สะอาด เป็นมิตรต่อสิ่งแวดล้อมและช่วยประหยัดงบประมาณรายจ่ายในระยะยาวได้ดียิ่งขึ้น
สำหรับโครงการ Solar Rooftop ดังกล่าว เป็นการติดตั้งแผงโซลาร์รูฟท็อป และอุปกรณ์ต่าง ๆ ของระบบไฟฟ้าที่เกี่ยวข้อง ตลอดจนการปรับปรุงเสริมโครงสร้างหลังคาที่จะใช้ก่อนติดตั้ง เพื่อจ่ายกระแสไฟฟ้าในพื้นที่ท่าเรือกรุงเทพ (ทกท.) โดยโออาร์เป็นผู้ลงทุนและดำเนินการติดตั้งแผงโซลาร์รูฟท็อปและอุปกรณ์ต่าง ๆ ที่เกี่ยวข้อง แล้วจำหน่ายไฟฟ้าให้ กทท. ในราคาพิเศษตามระยะเวลาในสัญญา เมื่อครบระยะเวลาในสัญญาแล้ว อุปกรณ์ทั้งหมด โออาร์จะส่งมอบให้กับ กทท. เป็นเจ้าของดูแลและเป็นผู้ใช้งานเองต่อไป โครงการนี้ใช้ขนาดพื้นที่หลังคาเพื่อติดตั้งแผง Solar Rooftop ประมาณ 26,450 ตารางเมตร สามารถผลิตพลังงานไฟฟ้าขนาดประมาณ 3.149 MWp สำหรับใช้ภายใน ทกท. โดยจะใช้พื้นที่หลังคาของอาคารโรงพักสินค้า 3 4 5 และ 6 อาคารแผนกรถเครื่องมือทุ่นแรง อาคารโรงพักสินค้าเสริม 4 และอาคารคลังสินค้ารถยนต์ สามารถนำพลังงานแสงอาทิตย์มาใช้ผลิกระแสไฟฟ้าได้ปีละกว่า 4,998,585 กิโลวัตต์ เทียบเท่ากับกระแสไฟฟ้าที่ใช้ในครัวเรือน ถึง 2,776 ครัวเรือนต่อปี ช่วยลดการปล่อยก๊าซเรือนกระจกลงได้ปีละกว่า 2,910 ตัน หรือเทียบเท่ากับการปลูกต้นไม้เพิ่มขึ้นปีละ 62,547 ต้นต่อปี นับว่าเป็นการตอบโจทย์และช่วยส่งเสริมเป้าหมายด้าน Eco Efficiency ได้อย่างมีนัยสำคัญอีกหนทางหนึ่ง
ทั้งนี้ โครงการ Solar Rooftop จะช่วยสร้างมูลค่าเพิ่มทางธุรกิจ สร้างความมั่นคงทางพลังงานจากแหล่งพลังงานโซลาร์รูฟท็อปที่เพิ่มขึ้นมาอีกระบบหนึ่ง ช่วยให้การดำเนินกิจการมีความต่อเนื่อง และมีเสถียรภาพมากยิ่งขึ้น โดยเฉพาะในพื้นที่ กทท. ซึ่งตั้งอยู่ใจกลางเมือง ด้วยการใช้พลังงานทางเลือกที่มีความสะอาด ปราศจากมลพิษ ควบคู่ไปกับการพัฒนาอย่างยั่งยืนให้มีความเป็นรูปธรรมได้อย่างชัดเจน